
Бүген Татарстан Республикасы Президенты Рөстәм Миңнеханов Красноярскта 2019 елгы XXIX Бөтендөнья кышкы универсиадасы ачылу тантанасында катнаша.

Чара «Платинум Арена Красноярск» спорт комплексында уза, аны махсус уеннар өчен төзеделәр, 7 меңнән артык тамашачыны сыйдыра.

Кышкы студентлар уеннарын сәламләү сүзе белән Россия Президенты Владимир Путин мөрәҗәгать итүе көтелә.

XXIX Бөтендөнья кышкы универсиада 1-12 мартта Красноярскида уза. Студентларның кышкы уеннарында Татарстан данын 25 спортчы яклаячак. Алар фигуралы шуу, чаңгы, сноубординг һәм хоккей ярышларында катнашачак.

Уеннарда 50 илдән килгән 3 мең чамасы спорт делегаты катнаша. Спортның 11 төре буенча 70 комплект медаль уйнатылачак. Универсиадада биатлон, чаңгы ярышлары, хоккей, тау чаңгысы спорты, керлинг, сноуборд, тимераякта фигуралы шуу, шорт-трек, фристайл, туплы хоккей ярышлары үткәреләчәк.

Спортчылардан тыш Татарстан Республикасыннан 50 волонтер да катнаша.
Рөстәм Миңнеханов Красноярскта 2019 елгы XXIX Бөтендөнья кышкы универсиадасы ачылу тантанасында катнаша